Villányi borászat lett Az Év Pincészete Magyarországon - Magro.hu
A magyar borászatban irány- és mértékadó pincészetek munkájának értékelésére és elismerésére a Hegyközségek Nemzeti Tanácsa, a Magyar Bor Akadémia és a Magyar Szőlő- és Bortermelők Szövetsége 2002-ben alapította meg Az Év Pincészete Magyarországon címet. A szakmai körök szavazatai alapján a díj egy olyan bortermelő gazdasági társaság kollektív teljesítményét jutalmazza, amely tevékenységével, a szőlőtermesztés, a borkészítés és értékesítés, valamint a borturizmus teljes vertikumában a magyar bor, a borkultúra és a kulturált borfogyasztás széles körű népszerűsítését tartósan, eredményesen és magas színvonalon szolgálja. Idén egy villányi borászat nyerte az elismerést.
A Magyar Bor Akadémia közleménye szerint a kiíró szervezetek felkérik az általuk a címre méltónak tartott pincészeteket, hogy pályázzanak a cím elnyerésére. A díjról a kiíró szervezetek tagjai, illetve általuk felkért szakemberek szavazással döntenek. A pályázó borászatok a pályázati anyagot felteszik saját honlapjukra, ahol a teljes anyag nyilvános és megtekinthető. Az idei győztes Günzer Tamás lett, aki első, csupán 0,3 hektáros ültetvényét és az ahhoz tartozó apró pincét édesapjától kapta diplomaosztójára. Mára a pincészet 66 hektáron gazdálkodik, kizárólag classic és prémium besorolású száraz borokat készít. Éves szinten 500 ezer palack bort értékesítenek, ennek 15-20 százalékát külföldön adják el.
Az Év Pincészete Magyarországon díj győztese, Günzer Tamás elmondta, hogy a magyar közönség mind jobban kedveli a könnyedebb fehér és rozé borokat. Amit jelez az is, hogy pincészetének két legsikeresebb terméke a Mont Blanc Cuvée és a Rosé. Ez a két bor teszi ki a már említett félmillió palack felét.
Hordók az Év Pincészete 2019 díjjal kitüntetett Günzer Tamás a villányi pincészetében 2019. október 9-én. Fotó: MTI/Sóki Tamás
A győztes borászat vezetője így nyilatkozott a díjról:
Ez a díj elsősorban a kemény munka, a kitartás, a precizitás és a pincészetet működtető családtagok érdeme. Emellett nagyon örülünk, hogy olyan borokat tudunk készíteni, melyek egyre szélesebb körben elterjedtek, és sikeresek. Bízunk benne, hogy a legutóbbi évek nyomán – akár a díj elnyerése által is – újra az érdeklődés középpontjába kerül hazánk mediterrán ékessége, Villány.
Témák: Gazdanapok, kiállítások, programok, gazdaság, Zöldség-gyümölcsCimkék: borászat, villány